LT Europos Sąjungos oficialusis leidinys C 61/15

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2008/C 61/12)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„GOUDA HOLLAND“

EB Nr.: NL/PGI/005/0328/27.11.2003

PDO ( ) PGI ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetetinga valstybės narės įstaiga:

Pavadinimas: Hoofdproductschap Akkerbouw Adresas: Postbus 29739 2502 LS 's-Gravenhage Nederland Telefonas: (31-70) 370 87 08 Faksas: (31-70) 370 84 44 El. paštas: plw@hpa.agro.nl

2. Grupė:

Pavadinimas: Nederlandse Zuivel Organisatie (NZO) Adresas: Postbus 165 2700 AD Zoetermeer Nederland Telefonas: (31-79) 343 03 00 Faksas: (31-79) 343 03 20 El. paštas: info@nzo.nl Sudėtis: Gamintojai ir (arba) perdirbėjai ( X ) Kiti ( )

3. Produkto rūšis:

1.3 klasė: Sūris

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Gouda Holland“

4.2. Apibūdinimas: „Gouda Holland“ yra riebus (daugiau kaip 48 %), natūraliai brandinamas, vidutinio kietumo sūris. Jis gaminamas Nyderlanduose iš karvių pieno, gauto Olandijos karvių fermose, ir brandinamas iki vartoti tinkamos būklės brandinimo kamerose Olandijoje.

Sudėtis

„Gouda Holland“ gaminamas iš vieno arba keleto šių žaliavinių produktų:

pieno, grietinėlės ir nugriebto arba pusiau nugriebto karvių, auginamų Olandijos karvių fermose, pieno (išimtinai karvių pieno).

Būdingos savybės

Sūris yra suploto cilindro, keturkampio arba kepalo formos, sveria 2,5–20 kg. Suploto cilindro formos sūrio gabalo šonai yra išgaubti, glotniai pereina į viršutinę ir apatinę plokščias puses, aukštis sudaro nuo vienos ketvirtosios iki vienos trečiosios diametro ilgio.

Riebalų kiekis sausojoje medžiagoje yra ne mažesnis kaip 48 % ir ne didesnis kaip 52 %. Drėgmės (didžiausios galimos) kiekis praėjus 12 dienų nuo pagaminimo yra 42,5 %, druskos kiekis sausojoje medžiagoje sudaro ne daugiau kaip 4 %. Kitos būdingos savybės:

Skonis: nuo aromatingo, malonaus, švelnaus iki stipraus, priklausomai nuo brandumo. Gali būti su kmynais.

Pjūvis: sūrį perpjovus matyti skylutės, kurios sūrio pjūvio paviršiuje gali būti išsidėsčiusios netolygiai. Sūrio spalva gali būti įvairi: nuo dramblio kaulo iki geltonos.

Žievė: žievė yra kieta, glotni, sausa, švari, be pelėsio. Ji susidaro džiovinant brandinimo etape.

Struktūra: sūris yra šiek tiek minkštas, išlaikius keturias savaites – lankstus. Sūrį dar pabrandinus, jis sukietėja ir sutvirtėja. Sūris lengvai pjaustomas.

Brandinimo laikotarpis: bent 28 dienos. „Gouda Holland“ brandinamas natūraliai. „Gouda Holland“ brandinti įvyniojus neleidžiama.

Brandinimo temperatūra ne žemesnė kaip 12 °C.

Vartojimo trukmė: sūrį laikyti galima trumpiausiai 28 dienų nuo pagaminimo dienos, ilgiausiai – daugiau kaip metus.

Specialieji kokybės kriterijai

Sūrių gamintojui atvežamas ir saugomas visiškai termiškai neapdorotas arba nepasterizuotas pienas, grietinėlė arba pusiau nugriebtas pienas.

Grietinėlė ir nugriebtas arba pusiau nugriebtas pienas, prieš gaminant iš jų „Gouda Holland“ sūrį, turėtų būti nedelsiant pasterizuojami, kad atitiktų šiuos kriterijus:

— fosfatazės tyrimas neigiamas, jeigu nėra neigiamas peroksidazės tyrimas;

— grietinėlės rūgštumas, matuojamas produkte be riebalų, ne didesnis kaip 20 mmol NaOH viename litre, išskyrus tada, kai laktato kiekis yra 200 mg arba mažesnis 100 g medžiagos be riebalų;

— ištyrus 0,1 ml, nerasta koliformų mikroorganizmų.

Prieš pradedant gaminti „Gouda Holland“ sūrį visi žaliaviniai produktai turi būti pasterizuojami taip, kad proteinų kiekis nedenatūruotose išrūgose nesiskirtų arba tik labai mažai skirtųsi nuo nepasterizuoto panašios rūšies ir kokybės produkto. Gaminant „Gouda Holland“ galima dėti tik genetiškai nemodifikuotų pieno rūgšties kultūrų ir aromatizuojančių mikroorganizmų. Šias kultūras sudaro atitinkamos mezofilinės pradinės kultūros, naudojamos gaminant „Gouda Holland“: Lactococcus ir Leuconostoc L arba LD, dažnai kartu su termofilinėmis Lactobacillus ir (arba) Lactococcus kultūromis. Turimos kultūros yra saugomos. Gaminant „Gouda Holland“ sūrį jas naudoti būtina.

Šliužo fermentas: „Gouda Holland“ sūrio gamyboje naudojamas tik veršelių šliužo fermentas. Kitos rūšies šliužo fermentas gali būti naudojamas tik išimtinėmis aplinkybėmis, pavyzdžiui, jeigu to reikia dėl gyvulių ligų. Tokiais atvejais naudojamas šliužo fermentas privalo atitikti Warenwetbesluit Zuivel (Potvarkį dėl pieno produktų (Plataus vartojimo prekių aktas)).

Nitritų kiekis „Gouda Holland“ sūryje: nitritų jonų negali būti daugiau kaip 2 mg viename sūrio kg.

4.3. Geografinė vietovė: Geografinis regionas, dėl kurio teikiama paraiška: Olandija, t. y. europinė Nyderlandų Karalystės dalis.

4.4. Kilmės įrodymas: Ant kiekvieno „Gouda Holland“ sūrio prieš suspaudžiant krekenas dedamas iš kazeino pagamintas ženklas (žr. paveikslėlį). Ženklą sudaro pavadinimas „Gouda Holland“ ir skaičių ir raidžių kombinacija (ant kiekvieno sūrio ji yra unikali) (raidžių pagal abėcėlę ir didėjančia skaičių tvarka).

COKZ (Olandijos pieno produktų tikrinimo institutas) tvarko šių unikalių numerių registrą, kuriame taip pat saugomi visų bandymų duomenys (įskaitant laiką ir vietą). Nuorodą vartotojai lengvai atpažįsta, ją patvirtinta institucija gali lengvai patikrinti pagal kazeino ženklą ir COKZ registrą.

4.5. Gamybos būdas: „Gouda Holland“ sūris gaminas iš pieno, gauto karvių fermose Nyderlanduose. Pienas fermoje atvėsinamas iki ne aukštesnės kaip 6 °C temperatūros ir saugomas vėsinimo talpose fermose. Į gamyklą jis išvežamas per 72 valandas. Jį atvežus į sūrių gamyklą jis arba iškart perdirbamas, arba termiškai apdorojamas (tai ne pasterizavimas, o apdorojimas neaukštoje temperatūroje) ir trumpam supilamas į šaldomą talpyklą, vėliau iš jo gaunamos pasukos.

Taikomi tipiniai pieno riebumo reikalavimai: piene riebalų ir proteinų santykis turi būti toks, kad pagaminto sūrio sausosios medžiagos riebumas būtų 48 %–52 %. Pasukos pasterizuojamos ne žemesnėje kaip 72 °C temperatūroje 15 sekundžių. Jos sukrekėja esant maždaug 30 °C temperatūrai. Pieno proteinų separavimas ir koaguliavimas, kuris vyksta šiame procese, yra būdingas „Gouda Holland“ sūriui.

Koaguliuojant gautos krekenos atskiriamos nuo išrūgų, apdorojamos ir išplaunamos, užtikrinant norimą drėgmės ir pH lygį. Krekenos suspaudžiamos į norimo dydžio formas kubiluose. Tada suformuotas „sūris“ talpinamas į sūrymo vonią. „Gouda Holland“ visada brandinamas natūraliai, t. y. jis paliekamas bręsti atvirame ore, reguliariai apverčiamas ir tikrinamas. Sūriui bręstant, formuojasi jo sausa žievė. Laikas ir temperatūra yra labai svarbūs užtikrinant, kad fermentacijos ir brandinimo procesai vyktų tiek, kad sūris įgytų „Gouda Holland“ sūriui būdingų fizinių ir organoleptinių savybių.

Priklausomai nuo to, kokio aromato pageidaujama, „Gouda Holland“ sūris gali būti brandinamas ilgiau nei metus.

„Gouda Holland“ gali būti pjaustomas ir pakuojamas Nyderlanduose arba kitoje šalyje, jeigu pakuojant naudojama visapusiškos priežiūros sistema, užtikrinanti, kad „Gouda Holland“ sūris bus pažymėtas unikalia skaičių ir raidžių kombinacija, esančia ant jo ženklo, kad pirkėjas būtų tikras dėl jo kilmės.

4.6. Ryšys su geografine vietove: Šio produkto pavadinime yra geografinis pavadinimas: „Holland“ (Olandija). Dažniausiai Olandija suprantama kaip oficialesnio pavadinimo, Nyderlandai, sinonimas. Jungtinės Nyderlandų Respublikos laikais (XVII–XIX a.) Olandija buvo įtakingiausia iš septynių provincijų. Nuo to laiko šiuo pavadinimu imta vadinti visą Nyderlandų teritoriją. Daugelyje šalių Nyderlandai žinomi labiau arba žinomi vien tik kaip Olandija.

Nyderlanduose gautas pienas yra toks tinkamas aukštos kokybės ir aromatingiems sūriams gaminti daugiausia dėl Nyderlandų geografinės padėties (didžioji dalis yra žemiau jūros lygio), klimato (jūrinis) ir čia augančios žolės sudėties (žolė daugiausia auga smėlėtoje ir molingoje dirvoje). Karvių fermose įdiegtos kokybės užtikrinimo sistemos, intensyvios kokybės kontrolės sistema (kiekviena pieno partija tikrinama ir vertinama pagal įvairius kokybės parametrus) kartu padeda garantuoti pieno kokybę. Be to, pienas iki perdirbimo visą laiką laikomas šaltai: fermoje saugomas šaldytuve (ne aukštesnėje kaip 6 °C temperatūroje), į gamyklą vežamas šaldomose cisternose. Tai, kad pienas vežamas palyginti nedidelius atstumus, taip pat padeda išsaugoti pieno kokybę.

Istorinis

„Gouda Holland“ atspindi Olandijos sūrių gamybos tradicijas, kurios siekia viduramžius, XIX amžių (Aukso amžių).

Goudos mieste parduodamas sūris tapo žinomas kaip „Gouda“ nuo XVIII amžiaus. Vėliau Goudos pavadinimą pradėta sieti su riebiais Olandijoje gaminamais suploto cilindro formos sūriais.

Jau nuo tada, kai „Gouda Holland“ buvo gaminamas fermose, o dar daugiau – pradėjus jį gaminti vietos gamyklose, jis tapo nacionaliniu visame pasaulyje žinomu produktu ir yra svarbus, stabilus veiksnys, padedantis gerinti ūkiuose gaunamo pieno kokybę. XX a. pradžioje „Gouda“ sūrio gamybai pradėti taikyti nacionaliniai įstatymai ir Sprendime dėl žemės ūkio produktų kokybės, taikomo sūrio produktams (Landbouwkwaliteitsbeschikking kaasproducten), nustatyta „Gouda Holland“ apibrėžtis.

„Gouda Holland“ įvaizdis Europoje

Bendras tyrimas, atliktas šešiose Europos šalyse, parodė, kad, Europos vartotojų nuomone, Nyderlandai yra svarbiausias „Gouda“ ir „Edam“ gamintojas. Be to, „Gouda“ ir „Edam“ reputacija ir autoritetas siejami su Nyderlandais. „Gouda“ (ir „Edam“) yra Olandijos kultūrinio paveldo simbolis. Europos vartotojų nuomone, „Gouda“ (ir „Edam“) sūris yra prekių ženklas. Šešiose valstybėse narėse, kuriose „Gouda“ (ir „Edam“) sūrio suvartojama daugiausia, atliktas rinkos tyrimas (vienoje valstybėje narėje apklausta 1 250 respondentų, tyrimo patikimumas – 97,5 %) parodė, kad:

„Gouda“ ir Nyderlandai siejami labai glaudžiai;

„Gouda Holland“ yra populiaresnis nei „Gouda“, kuris gaminamas ne Nyderlanduose;

beveik pusė vartotojų valstybėse narėse, kuriose buvo vykdomas tyrimas, mano, kad visi „Gouda“ sūriai gaminami Nyderlanduose (Europos vartotojai gali būti klaidinami, nes taip nėra);

„Gouda Holland“ įvertintas daug geriau pagal kriterijus: „puiki kokybė“, „tradicinė gamyba“ ir „originalus produktas“.

„Gouda“ (ir „Edam“) yra olandiškos kokybės sinonimai. Per daugelį amžių ir Olandijos vyriausybė, ir įmonės įgyvendino įvairias priemones ir teisės aktus, siekdami užtikrinti, kad būtų išsaugota labai aukšta „Gouda“ (ir „Edam“) kokybė. Be to, Olandijos pieno produktų pramonė investavo daug lėšų į tai, kad būtų pasiekti griežti kokybės standartai ir atvertos, puoselėjamos ir saugomos rinkos. Nuo 1950 m. daugiau kaip 1,4 mlrd. Nyderlandų guldenų (635 mln. EUR) buvo investuoti į reklamą, informavimo ir pardavimo skatinimo kampanijas Europoje (neskaičiuojant investicijų Nyderlanduose).

4.7. Kontrolės institucija:

Pavadinimas: Stichting Centraal Orgaan voor Kwaliteitsaangelegenheden in de Zuivel (COKZ) Adresas: Kastanjelaan 7 3833 AN Leusden Nederland Telefonas: (31-33) 496 56 96 Faksas: (31-33) 496 56 66 El. paštas: productcontrole@cokz.nl

4.8. Ženklinimas etiketėmis: „Gouda Holland“ yra Europos Sąjungos saugoma geografinė nuoroda (SGN).

Šis ženklas turi būti dedamas aiškiai matomoje vietoje ant visų nepjaustyto sūrio gabalų ant etiketės, kuri klijuojama ant plokščiosios sūrio pusės ir (arba) ant juostos, kuri dedama aplink sūrio gabalą.

Tai neprivaloma, jeigu parduodamas sūris prieš tai supjaustomas ir supakuojamas, kaip nurodyta 4.5 dalyje. Tokiu atveju „Gouda Holland“ ženklas turi būti ant pakuotės. Ant pakuotės turi būti aiškus skiriamasis ženklas, kad vartotojas pardavimo vietose galėtų atpažinti „Gouda Holland“. Naudojant pavadinimą „Gouda Holland“, sukuriant originalų ženklą ir naudojant ES SGN simbolį turi būti užtikrinta, kad vartotojas galės atskirti „Gouda Holland“ sūrį nuo kitų „Gouda“ sūrių. Paraiškos tikslas – saugoti Europos vartotoją, kad jis nebūtų klaidinamas.

(1) OL L 93, 2006 3 31, p. 12.